Fodboldklubberne FC Hjørring og Fortuna Hjørring går i fodsporerne på de danske mestre fra FC Nordsjælland. Politikerne i byen har nemlig valgt kunstgræs på byens nye stadion fremfor almindeligt græs. Det skriver DR Nordjylland. - Det kan godt være, at græs er det helt rigtige underlag til fodbold, men vi ønsker at bruge stadion mere end bare een gang om ugen, og kvaliteten af kunstgræs bliver bedre og bedre, forklarer formand for Fritids- og Kulturudvalget i Hjørring Kommune, Sven Bertelsen (T) til DR Nordjylland. Kunstgræsbanen skal være centrum i det ny stadionanlæg Park Vendia, der ventes færdig i foråret 2014. Kommunen har spurgt de nuværende brugere af Hjørring Stadion, og især damefodboldklubben Fortuna Hjørring er varm fortaler for kunstgræs. Fortuna har i mange år været førende i dansk kvindefodbold og er hver sommer arrangør af Danmarks største fodboldturnering - Dana Cup. Kommunen har afsat 45 millioner kroner til Park Vendia, og det første byggemøde holdes fredag. /ritzau/

Opsummering:
Fremover skal der spilles elitefodbold på kunstgræs i Hjørring.